*Zagrebačka županija od 2002. godine provodi projekt “Izbor vinske kraljice Zagrebačke županije”.*

*Vinska kraljica je promicateljica Zagrebačke županije i Hrvatske, posebno njenog vinogradarstva i vinarstva, svojom osobnošću simbolizira županijsku i hrvatsku vinsku kulturu, vinogradarstvo i vinarstvo s ciljem širenja kruga potrošača i prijatelja vina i vinorodnih područja.*

*Vinska kraljica se izabire nakon pismenog i usmenog ocjenjivanja znanja i vještina iz područja: poznavanja vina i jela sa serviranjem i sljubljivanjem; vinogradarstva i vinarstva Zagrebačke županije i Hrvatske; vinogradarsko-vinarske tradicije i opće kulture.*





**Zagrebačka županija**

**Upravni odjel za poljoprivredu, ruralni razvitak i šumarstvo,**nositelj projekta Izbora Vinske kraljice Zagrebačke županije

dana 06. lipnja 2018. godine

**objavljuje**

**NATJEČAJ za VINSKU KRALJICU ZAGREBAČKE ŽUPANIJE za 2019.**

Zagrebačka županija - domovina kraljevine i portugisca s bogatom tradicijom uzgoja vinove loze i proizvodnje izvrsnih vina izabire Vinsku kraljicu s ciljem bolje promocije županijskih vina, vinogradarstva i vinorodne regije.

**Ovim putem Zagrebačka županija izabrat će svoju 17. Vinsku kraljicu.**

Titulu Vinske kraljice Zagrebačke županije može ponijeti djevojka životne dobi između 20 i 28 godina, državljanka Republike Hrvatske sa prebivalištem na području Zagrebačke županije.

Između prijavljenih kandidatkinja posebno imenovani Ocjenjivački sud će na temelju Pravilnika o izboru Vinske kraljice Zagrebačke županije i provedenog natječaja izabrati Vinsku kraljicu Zagrebačke županije za 2019. godinu.

**Prijava mora sadržavati:**

* ime i prezime kandidatkinje,
* adresu stalnog boravka, kontakt podatke
* državljanstvo,
* kratki životopis i
* fotografiju

**Prijave se primaju do četvrtka, 30. rujna 2018.** na adresu:
Zagrebačka županija,
Upravni odjel za poljoprivredu, ruralni razvitak i šumarstvo
- za Izbor Vinske kraljice -,
Ulica grada Vukovara 72/V
10 000 Zagreb

ili faxom na broj: 01/6009-474 ili e-mailom na g.matasin@zagrebacka-zupanija.hr